
З  А П  И  С  Н  И  К

Од четвртата редовна седница на Советот на општина Чешиново-Облешево, одржана на ден 14.12.2021 година,во просториите на општината – Сала на Совет.
Седницата започна во 09.00 часот.
Присутни: Славе Донев, Боби Ѓоргиев, Анита Колева, Филип Јосев, Сане Стојанов, Слаџана Ангелова, Иван Андонов, Стојан Ангелов, Франческо Наков, Орце Митров и Саше Донев.
Присутни и: Градоначалникот на општина Чешиново-Облешево г-н Далибор Ангелов,  Стојка Стојанова – директор на ЈПКД „Облешево“, Милена Параклиев и Ивана Минова Богданова од Одделението за финансии и Ива Стефанова од одделението за урбанизам.
Записникот го води Драгица Горгиевска – Советник за  нормативно-правни работи во општината
	Записникот од втората редовна седница се стави на разгледување.
	-Сане Стојанов
	Имам забелешка кај моја дискусија кога дискутиравме за формирање на Комисиите. Можеби погрешно сум разбран. Мојата дискусија беше дека доколку не се согласеме со Предлогот на Комисијата на самата седница да се дадат предлози а не како што е напишано да се врате повторно на Комисија за мандатни прашања.
	Со 11 гласа За се усвои Записникот од втората редовна седница со забелешката дадена од Сане Стојанов.
	Се стави на разгледување Записникот од третата редовна седница.
	Без забелешки Записникот се усвои со 11 гласа ЗА.

	За четвртата редовна седница Претседателот го предложи следниот:



Дневен ред,

1. Информација за извршени работи за одржување на јавното осветлување на територија на општина Чешиново-Облешево за месец Ноември 2021 година
2. Информација за остварените бруто приходи од работа на пазарот во Облешево за месец Ноември 2021 година 
3. ПРЕДЛОГ - ПРОГРАМА за активности на општина Чешиново-Облешево во областа на културни и спортски манифестации за 2022 година
4. ПРЕДЛОГ - ПРОГРАМА за уредување на градежно земјиште на подрачјето на општина Чешиново-Облешево за 2022 година
5. ПРЕДЛОГ - ПРОГРАМА за изработка на Урбанистички Планови, Урбанистичко-Планска документација и урбанистичко проектна документација за 2022 година на подрачјето на општина Чешиново-Облешево
6. ПРЕДЛОГ - ПРОГРАМА за поставување на урбана опрема на територија на општина Чешиново-Облешево за 2022 година
7. ПРЕДЛОГ - ПРОГРАМА за работа на Советот на општина Чешиново-Облешево за 2022 година
8. ПРЕДЛОГ - ПРОГРАМА за награди и подароци во основното и предучилишното образование и воспитаниње во општина Чешиново-Облешево
9. ПРЕДЛОГ - ПРОГРАМА за одржување на јавна чистота на подрачјето на општина Чешиново-Облешево за 2022 година
10. ПРОГРАМА за контрола на популацијата на бездомни кучиња  на територијата на Општина Чешиново-Облешево за 2022 година
11. ПРЕДЛОГ - ПЛАН за заштита и спасување од природни непогоди, епидемии, епизотии, епифитотии и други несреќи во ЕЛС Чешиново-Облешево         
12. ПРЕДЛОГ - ОДЛУКА за утврдување на критериуми за распределба на средствата од блок дотацијата за основно образование за основните училишта во општина Чешиново-Облешево за 2022 година
13. ОДЛУКА за дополнување на Одлуката за именување на членови на Советот за јавно здравје
14. ПРЕДЛОГ - ПРОГРАМА за финансирање проекти и програмски активности   на здруженија на граѓани за 2022 година
15. Предлог - ПРОГРАМА за финансирање на  активностите на  општина Чешиново – Облешево во областа на спортот во 2022 година
16. ПРЕДЛОГ -  ПРОГРАМА за изградба, реконструкција и одржување на локалните патишта и улици на територија на општина Чешиново-Облешево за 2022 година
17. ПРЕДЛОГ – ПРОГРАМА за јавни работи за 2022 година
18. ПРЕДЛОГ – ПРОГРАМА за поттикнување и унапредување на еднаквите можности на мажите и жените на територија на општина Чешиново-Облешево за  2022 година
19. ПРЕДЛОГ – ОДЛУКА за давање на согласност на измените и дополнувањата на Годишниот план за вработување за 2022 година и за обезбедени средства за планираните вработувања
20. ПРЕДЛОГ – ОДЛУКА за службени патувања во странство
21. ПРЕДЛОГ – ОДЛУКА за  работно време на угостителските објекти
22. НАЦРТ - БУЏЕТ за 2022 година
23. Предлози, прашања и барања


Се премина на усвојување на Дневниот ред.
	Дневниот ред се усвои со 11 гласа ЗА


1 Точка (Информација за извршени работи за одржување на јавното осветлување на територија на општина Чешиново-Облешево за месец Ноември 2021 година)

-Стојка Стојанова
Даде објаснување на писмената Информација.
-Саше Донев
Дали имате лице за контакт во претпријатието кај кого се пријавуваат дефектите на уличното осветлување.
-Стојка Стојанова
За секој дефект може да се јавувате на мене на телефон 078/297-001.
-Саше Донев
Има дефект на уличната мрежа во Уларци и доколку тоа не се санира ако падне може да повреде некој.
-Стојка Стојанова
За итен случај веднаш реагираме, а доколку не е итно кога ќе има повеќе барања излегуваме на терен.

Се премина на гласање.
Со 11 гласа ЗА се донесе Заклучок за усвојување на Информацијата.


2 Точка (Информација за остварени бруто приходи од работа на пазарот во Облешево за месец Ноември 2021 година)

-Стојка Стојанова
Даде образложение на писмената Информација.
-Сане Стојанов
Од Информацијата гледам дека на 02.11 нема наплата ниту за вага ниту за резервации.
-Стојка Стојанова
Ни беше расипана касата. Наредниот пазар се внесени и тие суми.
-Сане Стојанов
Дали сеуште луѓето од Облешево се пуштаат во пазарот без да платат. Имам предлог да формираме контрола од Совет за да видеме дали сите наплаќаат. Не мора тоа да е секој вторник, но да имаме увид како се одвива наплатата на пазарот.
-Стојка Стојанова
И јас имам правено увид, сите наплаќаат.
-Сане Стојанов
Во ред е, но јас имам конкретен предлог.
-Орце Митров
Сметам дека предлогот од Сане е добар.
-Сане Стојанов
Сметам дека со таа контрола ќе се влијае потсевесно кај народот редовно да си плаќа.
-Орце Митров
Нека се направи беџ од општината.

По кратката дискусија се премина на гласање.
Со 11 гласа ЗА се донесе Заклучок за усвојување на Информацијата.
Контрола на пазарот ќе прават членовите на Совет Боби Ѓоргиев, Саше Донев и Франческо Наков.
Ќе се изготват беџеви од општината.


3 Точка (ПРЕДЛОГ - ПРОГРАМА за активности на општина Чешиново-Облешево во областа на културни и спортски манифестации за 2022 година)

-Франческо Наков
Дали се исплатени средствата за ученик на генерацијата за претходната учебна година?
-Драгица Горгиевска
Претходната учебна година има ученик на генерацијата само од училиштето Климент Охридски, Во Страшо Пинџур нити еден ученик не ги исполнувал критериумите и затоа не е прогласен ученик на генерацијата.
За Климент Охридски за ученик на генерацијата е прогласена на советникот Сане Стојанов ќерката. Не знам дали дали се исплатени средствата. Сане може да каже.
-Сане Стојанов
Не е никаков проблем. Не се исплатени сеуште средствата.
Сакам за друго да дискутирам а тоа е датумот за ден на општината. Јас тој празник го игнорирам. Кога се одлучи овој ден да биде празник на општината образложението беше дека тоа било добар празник. Дали може тоа да се ревидира, да се размисли за други датуми, дали кога се  формирала општината и слично. Јас зборувам од моја гледна точка и ќе повторам дека тој празник го игнорирам.
Друго финансиите издвоени за св.Трифум сметам дека се малку. Ние имавме Наши идеи за празникот, да ја збогатеме Програмата. Организациониот одбор на св.Трифун организираше атлетска трка и дегустација на вино. Се дава и имала награда за да се мотивираат учесниците. Мој предлог е како награда од општината да биде телевизор и плус 15.000,00 денари. Да имаме во предвид дека тоа е мртов период и единствен настан во овој период е само овој настан.
За Водици нека се направи една централна прослава односно наградата од општината да биде само за тоа централно место, во тој случај и наградата би била поголема.
-Франческо Наков
Во врска со последниот предлог за Водици сметам дека ќе се направи револт кај народот.
-Орце Митров
За празникот на општината 21.09 се поврзува и со почетокот на жетвата. Од тие причини и се предложи овој ден. Во врска со другите прослави, секое село си има своја прослава. Во Кучичино тоа е св.Трифун, во Теранци, Василица, во Облешево Коледе. Можеби св.Трифун се издвојува, но општината треба да издвои средства за сите манифестации а знаеме во каква финансиска состојба сме оваа година.

По дискусијата се премина на гласање.
Со 11 гласа ЗА се донесе Програмата.

4 Точка (ПРЕДЛОГ - ПРОГРАМА за уредување на градежно земјиште на подрачјето на општина Чешиново-Облешево за 2022 година)

-Франческо Наков
Би сакал да посочам еден реален проблем кој треба да се реши. Се работи за изградба на пристапна улица до Бранко, инвалидно лице од Спанчево.
Знаете дека пристапот до неговата куќа е многу тежок, нити брза помош за недај Боже не може да отиде до таму.
-Градоначалникот
Појдовна точка за изградба како што знаете е Техничка документација, а за оваа улица немаме. Во овој момент можеме да аплицираме само за оние улици за кои има готова техничка документација.
-Франческо Наков
Дали може барем нешто да биде изведено?
-Градоначалникот
Ја знаете финансиската ситуација на општината. Тешко дека и наредната фискална година ќе излеземе од оваа ситуација. Се зависи од Нашата агилност.
-Франческо Наков
Ситуацијата е алармантна. Ни ѓубрето не можат да го изнесат, ниту пак такси не може да дојде.
-Градоначалникот
Добро е што го имате детектирано проблемот. Гледам дека си волен да помогнеш, но од Наши средства во овој момент лошо е да ветам дека може нешто да се направи, секој ден ни стигнуваат фактури, опомени за плаќање. Ќе Ви испратам неколку линкови, следете ги повиците. На тој начин ќе ни помогнете и на нас. Други извори на финансирање можат да се најдат многу. Ги следам и јас и имам искуство во таа работа. Нешто што и на мене првично ми се вртеше во глава е на кој начин да се помогне на оваа фамилија. Побарувања ќе има многу, но добро е да се излезе во пресрет на ваква категорија на луѓе. Да го имаме во предвид ова при донесување на Одлуките. Каково ќе е издржаното решение за оваа улица ќе казажт стручњаците. Јас ова нема да го оставам на случајност. На почетокот на годината во месец јануари ќе го разгледате и финансискиот Извештај на општината, кога ќе видете ќе сватите зошто во овој момент не можам ништо да ветам.
-Франческо Наков
Многу има зафатено државно земјиште таму и затоа не била изготвена техничка документација.
-Славе Донев
Но тоа е само изјава на претходниот Градоначалник.
-Драгица Горгиевска
Ако земјиштето е узурпирано може да се реши и тој проблем, доколку е приватно земјиште тогаш ќе се спроведе експропријација.
-Градоначалникот
Сакам уште нешто да Ви посочам. Бидете подготвени дека во текот на Вашиот мандат ќе Ви се јават многу луѓе со посебни барања. Ваше е да не давате лажни ветувања. Ќе Ви пратам линкови за да ги следите повиците. Многу ќе ми беше полесно општината да ја презедам барем со позитивна нула, вака е многу тешко за капитални проекти.
-Сане Стојанов
Гледам изградба на амосферска канализација. Дали не треба да се оди по некој редослед, водоводи, канализации па дури потоа да се размислува за атмосферски канализации. 
Патот Кучичино – Чифлик, на која траса се однесува? Откај депонијата или откај игралиштето. Во врска со зоните, Кучичино без разлика во која зона се наоѓа подолг период ништо не се гради таму.
-Драгица Горгиевска
Не би рекла дека атмосферската канализација не е од битен карактер. Ако ги земеме поплавите во низинските села, последната поплава во Облешево, за граѓаните изградба на атмосферска канализација е од многу големо значење.
-Орце Митров
Водоводните цевки во Кучичино се азбесни. Еден период даваа средства за нивна замена. Треба да се види дали сеуште има таква можност.
-Драгица Горгиевска
Ние аплицираме на секој проект и доколку имало таква можност сигурно немало да оставиме на случајност.
-Сане Стојанов
Не кажав дека атмосферските канализации не се од битно значење, само Водните заедници треба навреме да ги чистат каналите за да не дојде до несакани настани. Во минатото во секое село имаше одводнителни јазови. Но ги претворија во паркови и после се жалат од поплави. Се е поради човечкиот фактор. Да не се разбереме погрешно, јас не барам ништо за Кучичино. Да се пресметува колку вода е потрошено по кубикажа а не да се наплаќа паушално и да се наводнуват дворните површини.
-Славе Донев
Кучичино го има тој проблем.
-Сане Стојанов
Да се регулира со крадената вода. Јас лично и не пијам од водоводот вода.
-Франческо Наков
За дислокација на бандера каде да се поднесе барање.
-Ива Стефанова
Поднесувате во ЕВН и плаќате надоместок за дислокација.

По дискусијата се премина на гласање.
Со 11 гласа ЗА се донесе Програмата, со предлозите од Комисијата за урбанизам.

5 Точка (ПРЕДЛОГ - ПРОГРАМА за изработка на Урбанистички Планови, Урбанистичко-Планска документација и урбанистичко проектна документација за 2022 година на подрачјето на општина Чешиново-Облешево)

-Орце Митров
Проширување на опфатот не е многу средства а има многу барања за тоа.
-Градоначалникот
Пред донесување на план има јавна дебата и таму има предлози и барања од заинтересирани страни.
-Ива Стефанова
Во Теранци нема Урбанистички план, и од тие причини не може сега да зборуваме за проширување на опфат. Сеуште работиме со општ акт таму.
-Градоначалник
Иднината на општината и излезот од финансиската криза е во продажбата на градежното земјиште. Во овој момент сме пренасочени за пренамена на намената на земјиштето за св.атанас во село Спанчево од Г2 да се пренамени во Е2. Потребно е да најдеме планерска куќа. Мора да ги земеме приоритетите. Ова се изворни приходи на општината. Мора да бидеме отворени кон бизнис секторот и каде што има интерес да се насочиме таму. Наша должност е да го извлечеме максимумот од вакви ситуации. Тоа е како игра на тронови. Можеби лично на никој тоа не му значи ништо, но тоа е иднината на општината продажбата на градежното земјиште.
-Орце Митров
Дали има инвеститор за панелите?
-Градоначалникот
Има заинтересирани и затоа мора да работиме на оваа ситуација. Доколку има нешто конкретно ќе Ве известам.
-Саше онев
Дали има Урбанистички план во Уларци од фабриката  до реката?
-Ива Стефанова
Тоа земјиште не е урбанизирано. Уларци е опфатено со општ акт.

Се премина на гласање.
Со 11 гласа ЗА се донесе Програмата.

6 Точка (ПРЕДЛОГ - ПРОГРАМА за поставување на урбана опрема на територија на општина Чешиново-Облешево за 2022 година)

-Сане Стојанов
Дали се плаќа за поставување на билборд на приватен имот.
-Ива Стефанова
На приватен имот не.

Се премина на гласање.
Со 11 гласа ЗА се донесе Програмата.

7 Точка (ПРЕДЛОГ - ПРОГРАМА за работа на Советот на општина Чешиново-Облешево за 2022 година)

Без дискусија со 11 гласа ЗА се донесе Програмата.

8 Точка (ПРЕДЛОГ - ПРОГРАМА за награди и подароци во основното и предучилишното образование и воспитаниње во општина Чешиново-Облешево )

-Сане Стојанов
Еден период се издвојуваа средства за секое новороденче. Дали не држи место повторно да го актуелизираме тоа прашање.
-Орце Митров
Во мое време се плаќаше по 3.000,00 денари за секое новороденче.
Сега сме со блокирана сметка. Ако одобриме не може да се исплаќа. Да почекаме па да се донесе ваква Одлука.

Се премина на гласање.
Со 11 гласа ЗА се донесе Програмата.

9 Точка (ПРЕДЛОГ - ПРОГРАМА за одржување на јавна чистота на подрачјето на општина Чешиново-Облешево за 2022 година)

-Орце Митров
Многу земјоделски површини се необработени и обраснати со густа вегетација.
Треба да се поведе сметка во врска со ова.
-Сане Стојанов
Оваа Програма е утопија, само поради инспекциски служби.

Се премина на гласање.
Со 11 гласа ЗА се донесе Програмата.

	10 Точка (ПРОГРАМА за контрола на популацијата на бездомни кучиња  на територијата на Општина Чешиново-Облешево за 2022 година)

	Без дискусија со 11 гласа ЗА се донесе Програмата.

	11 Точка (ПРЕДЛОГ - ПЛАН за заштита и спасување од природни непогоди, епидемии, епизотии, епифитотии и други несреќи во ЕЛС Чешиново-Облешево)

	Точката се одложи за нареден Совет, од причини што немаше кој да ја образложи истата.
    	  -Иван Андонов
	Има интерес за формирање на штаб за заштита и спасување.
	-Градоначалникот
	Во преговори сум со општина Богданци да ни ја дадат нивната Програма за заштита и спасување за да може да ја пресликаме и да се имплементира кај нас. За жал за имплементација ни фалат и човечки ресурси и финансиски ресурси, но ора да се почне од некаде. Затоа и барам да ни ја дадат Програмата како готов производ. Во последно време гледам многу повици за формирање на добровони друштва, некои имаат добиено и противпожарни возила. Во догледно време ад преземеме некоја активност во врска со ова, да свикаме еден состанок.

	12 Точка (ПРЕДЛОГ - ОДЛУКА за утврдување на критериуми за распределба на средствата од блок дотацијата за основно образование за основните училишта во општина Чешиново-Облешево за 2022 година)

	Без дискусија со 11 гласа ЗА се донесе Одлуката.

	13 Точка (ОДЛУКА за дополнување на Одлуката за именување на членови на Советот за јавно здравје)

	Без дискусија со 11 гласа ЗА се донесе Одлуката.
Претставник од Центар за јавно Здравје Кочани, член на Советот за јавно здравје е др.Елена Тортевска Данилов.

	14 Точка (ПРЕДЛОГ - ПРОГРАМА за финансирање проекти и програмски активности   на здруженија на граѓани за 2022 година)

	-Градоначалникот
	Имаме Јавен повик каде сите Невладини Организации може да аплицираат со свои проекти. Мора многу да размислите кои организации ке ги поддржете финансиски и со колкави средства. Барањата некогаш се нерални а има и злоупотреби. Општината може само да помогне во имплементација на некој проект но не и да биде главен финансиер. Има и многу фирми од кои може да се побара спонзорство.
	-Орце Митров
	Можеби некој ќе бара 20.000,00 денари, но ние ќе одобриме 10% односно 2.000,00 денари. Колку што ми е познато така се финансираат спортските друштва во Кочани. 10 % од нивниот реален трошок.
	-Стојан Андонов
	Да заземеме некој став од почеток. После верувајте е потешко да се пресече.

	По кратката дискусија се премина на гласање.
	Со 11 гласа ЗА се донесе Програмата.

	
	15 Точка (Предлог - ПРОГРАМА за финансирање на  активностите на  општина Чешиново – Облешево во областа на спортот во 2022 година)

	Без дискусија со 11 гласа ЗА се донесе Програмата.







	16 Точка (ПРЕДЛОГ -  ПРОГРАМА за изградба, реконструкција и одржување на локалните патишта и улици на територија на општина Чешиново-Облешево за 2022 година)

	-Орце Митров
	На Комисија имав едно дополнување за локален пат.


	-Драгица Горгиевска
	Дополнувањето е ставено во Програмата за уредување на градежно земјиште. Оваа Точка воопшто ја немате разгледано на Совет.
	
	Се премина на гласање.
	Со 11 гласа ЗА се донесе Програмата.
	
	17 Точка (ПРЕДЛОГ – ПРОГРАМА за јавни работи за 2022 година)

	-Сане Стојанов
	Нешто што забележав е 1000м2 површина на пазарот.
	-Градоначалникот
	Земена е само ефективната површина.
	-Сане Стојанов
	Депонијата Буќески дол потребно е да се огради.
	-Драгица Горгиевска
	Со депонијата кај Мечкуевци оваа депонија потребно е да се затвори. Сметот од Нашата општина ќе се носи во претоварна станица кај Превалец.

	Се премина на гласање.
	Со 11 гласа ЗА се донесе Програмата.

	18 Точка (ПРЕДЛОГ – ПРОГРАМА за поттикнување и унапредување на еднаквите можности на мажите и жените на територија на општина Чешиново-Облешево за  2022 година)

	Без дискусија со 11 гласа ЗА се донесе Програмата.

	19 Точка (ПРЕДЛОГ – ОДЛУКА за давање на согласност на измените и дополнувањата на Годишниот план за вработување за 2022 година и за обезбедени средства за планираните вработувања)

	-Франческо Наков
	Предвидени 6 вработувања.
	-Градоначалникот
	Најголем проблем ни е во одделението за урбанизам. Неопходно ни е стручно лице во ова одделение. Предметите за легализација ни стојат нерешени. Ќе Ве замолам доколку може да помогнете во овој дел да посочете некое лице. Се работи за дефицитарен кадар и многу тешко е да се најде некој да го вработиме. Ние да го предвидеме во Годишниот план што не значи дека и ќе биде пополнето ова работно место. Дури ни Одобренијата за градба не може да ги издава вработеното лице, нема соодветно образование. Примена е со внатрешно уредување. Во општината немаме потреба од таков кадар. Верувајтре единствено со Ива од тоа одделение работам. Повторно ќе повторам доколку имате сознание за лице кое бара вработување од тој профил, слободно посочете го. Ова Би го кажувам нај отворено. Ќе бидам среќен доколку се најде некое лице да може да го ангажираме. Ја обновивме соработката со општина Зрновци. Владо повторно почна да доаѓа на работа во општината, иако и таму има проблеми. Но тој бидејки е инспектор одбива да работи на легализацијата.

	-Франческо Наков
	Единствено се согласувам со ова работно место дека има потреба. Но што е со другите работни места? Испаѓа немаме за леб а бараме чоколади.
	Советник за материјално финансиско работење?
	-Градоначалникот
	Марија е во блажена состојба. Со Ковид мерките ослободена е од работа. 2 години ќе немаме човек во финансии освен Милена. Милена бараше помош бидејки не може да постигне сама да работи..
	-Франческо Наков
	Хаусмајстор?
	-Градоначалникот
	Цел ден седете без греење бидејки нема кој да го промени прегорениот осигурувач. Можеби навидум мислите дека нема потреба од техничко лице, но тоа и те како е потребно во општината.
	-Славе Донев
	Помлад соработник за јавни набавки.
	-Градоначалникот
	Лицето што ги работи човечките ресурси ги работи и јавните набавки. За 2 години ќе оде во пензија, мора некој да се обуче за таа работа.
	-Франческо Наков
	Комунален онспектор.
	-Градоначалникот
	По Закон мора да се има вработено такво лице или доколку нема мора со Меѓуопштинска соработка да се најде.
	-Франческо Наков
	А Иван Митков
	-Градоначалникот
	Тој е инспектор за животна средина. Всушност не е ниту инспектор. По Закон нема поминато менторство и нема полагано за да земе лиценца.
	Самостоен референт за односи со јавност е работното место на Орце Митров. Истото е ставено во мирување од причини што тој е избран за член на Советот.

	По дискусијата се премина на гласање.
	Со 11 гласа ЗА се донесе Одлука за давање на Согласност на измените на Годишниот план за вработување за 2022 година.


	20 Точка (ПРЕДЛОГ – ОДЛУКА за службени патувања во странство)

	Без дискусија со 11 гласа ЗА се донесе Одлуката.




	21 Точка (ПРЕДЛОГ – ОДЛУКА за  работно време на угостителските објекти)

	Без дискусија со 11 гласа ЗА се донесе Одлуката.


	22 Точка (НАЦРТ - БУЏЕТ за 2022 година)

	-Милена Параклиев
	Го образложи Нацрт Буџетот. Има 13 Програми и 5 Подпрограми плус Програмата на училиштата.
	При креирањето се водевме од Буџетот од минатата година 23.579.047 е износот на Основниот Буџет, кој може да се зголеми доколку во текот на годината се јават нови извори на приходи.
	-Орце Митров
	Како што разбрав со Ребаланс Буџетот може да се дополни.
	-Милена Параклиев
	Да доколку има соодветен извор на приход.
	-Орце Митров
	А за пренамена?
	-Милена Параклиев
	Од едно конто извор на приходи може да се распредели на различни расходи. Доколку е до 20% тоа е пренамена.
	-Сане Стојанов
	Биланс на расходи – други материјали 1.100.000
	-Милена Параклиев
	Вие ја гледате вкупната сума. Овде се вкалкулирани трошоците за ИСИ за ден на општината и слично.
	-Сане Стојанов
	Камата за кредити, Програма Совет. Сметам дека Советот нема земено кредит па да плаќа камати. 464 Други трансфери. Кај Програмата Градоначалник 40401?
	-Милена Параклиев
	401 е ставката за плата. Со претходниот Градоначалник се разликуваат во делот на минат труд и затоа гледате некоја разлика, Формулата за пресметка е иста.
	Други трансфери е сите плаќања за кои нема соодветна програма за плаќање. На пример набавка на хидрофор за општината и слично.
	Ако направиме споредба со претходниот Буџет имаме 76% реализација на приходите што не е мал процент.

	23 Точка (Предлози, прашања и барања)

	Се прочита Барањето од Влатко Коцев од Теранци кој бара да го користи фудбалското игралиште во Чешиново, без надоместок, за тренинг на деца (фудбалска школа за млади)

	Со 11 гласа ЗА се донесе Одлука за одобрување на Барањето.
	Условите за користење на игралиштето подетално ќе бидат опишани во Договорот склучен со Градоначалникот.

	Се прочита Барањето од Влатко Коцев од Теранци кој бара во неговото здружение да се содржи името на општина Чешиново-Облешево, односно називот да биде Фудбалска Академија Чешиново-Облешево.

	Со 11 гласа ЗА се усвои Барањето на Влатко Коцев и се донесе Одлуката со која се одобрува во името на Фудбалската Академија да се користи (содржи) и името на општина Чешиново-Облешево.

	Се прочитаа Барањата за финансиска помош за смретн случај во фамилија од Габриела Миленкова од Теранци и Лилјана Стаменкова од Соколарци.

	-Драгица Горгиевска
	Во Нашата Програма за социјална заштита не е предвидено финансиска помош за смртен случај. Од друга страна Барањата се со некомплетна документација.
	-Градоначалникот
	Мора да воспоставите некои критериуми кога ќе одлучувате за вакви Барања. Во текот на мандатот ќе ги има многу а не може да се помогне на сите. Стојат неисплатени одобрени Барања од претходниот Совет. Мора многу да се внимава кога ќе носете Одлуки. Средствата кои ги има општината за оваа намена се ограничени. Внимавајте и на комплетирање на документите кои ги бараме. Треба да се работи за социјално загрозено семејство без примања или со многу ниски примања.
	-Орце Митров
	Ние да одлучиме сега а во иднина Градоначалникот да Одлучува.
	-Драгица Горгиевска
	Има насоки од Ревизија за ова Одлуки да носи Советот на општината по воспоставени критериуми.
	-Славе Донев
	Во Барањето се наброени критериумите кои треба да се исполнуваат.
	-Градоначалникот
	Битно е да воспоставете пракса при одлучувањето.
	-Славе Донев
	Габриела работи во Амфенол. Кај нас има фонд за вакви работи, потребно е само да се поднесе Барање.
	-Милена Параклиев
	Каснеме и со исплатата за превоз на дечињата. Не се исплатени и одобрени барања од оваа 2020 година.
	-Градоначалникот
	Денес потпишав плаќање за оброк на дечиња од социјално загрозени семејства. Ова е жалното да се нема за јадење. Кон ова треба да биде насочен Нашиот императив и токму поради ова реков дека мора да се вопспоставе критериум.
	-Саше Донев
	Во иднина без комплетна документација да се не дават да се разгледат на Совет. Да се враќаат уште од архива.
	-Сане Стојанов
	Се согласувам дека мора да има критериуми бидејки во инатото имаше и барање за купување на магаре што му починало на некој. Во врска со овие 2 барања, јас лично пред изборите си ветив на себе дека 50% од мојот надоместок ќе ги давам за болни деца. Во овој случај не сакам никаде да стои моето име но јас ќе дадам 3.000,00 денари за жената од теранци. Во иднина без документација да ги одбиваме овие Барања.


	-Градоначалникот
	Тоа што го предлагаш можеш да го направиш на своја рака а не преку општината. За Вашите паушали сами одлучувате но не можеш да правеш обврска на другите членови на Совет. Или формирајте некој фонд за помош на социјално загрозени семејства. Нема никаков однос да Ви земеме од паушалот и да ги пренасочиме за други плаќања. Вика како индивидуа си одлучувате сами за Вашите пари.
	-Сане Стојанов
	Процедурално. Мислев дека ќе кажете дека овој гест е добар. Не гледам проблем да се стават парите во плик и да и се предадат на жената. Реков не сакам да стои моето име, но тоа е мое индивидуално право.
[bookmark: _GoBack]  	-Градоначалникот
	Формирајте доброволен фонд. Вака е непрофесионално спрема другите колеги, некој ќе се најде дискриминиран во вакви ситуации. Може ќе бидете поздравени од една категорија на граѓани, но и ќе бидете критикувани од друга категорија.
	-Сане Стојанов
	Навистина сум изненаден што ова не наиде на одобрување.
	-Градоначалникот
	Дококлку формирате ваков доброволен фонд истиот ќе биде насочен кон социјална категорија на граѓани а истиот ќе носи назив Фонд на Совет на општина Чешиново-Облешево.
	-Орце Митров
	Не иде Сане сега да го повлече тоа што го кажа. Тој сака да донира средства.
	-Милена Параклиев
	Ова документациски не може да се покрие на тој начин на кој бара. За редовност на Совет се исплаќа месечен паушал, доколку членот на Совет е отсутен на еден состанок во месецот надоместокот се намалува за 30%.

	Поради некомплетност на документацијата и за двете Барања, Советот не пристапи кон донесување на Одлуки.

	-Орце Митров
	Има Барање од членовите на Советот за редовност при исплаќањето на месечниот надоместок, односно да се исплаќа до 15ти во месецот за претходниот месец.
	-Градоначалникот
	Вие бевте и Градоначалник на општината а исто така во претходниот мандат бевте и вработен во општината и многу добро Ви е позната финансиската ситуација во општината. Би сакал да е добра финансиската ситуација во општината и да Ви кажам дека Вашето Барање е издржано, но за жал не можам да ветам ништо од оваа перспектива. 7 месечни пауушали не се исплатени на претходните членови на Совет. Општината има лимит со кој може да работи остатокот од средствата се одлеваат на фирмите на кои им должиме.
	-Франческо Наков
	Сакате да кажете дека ние сме колатерална штета.
	-Градоначалникот
	Сакам да кажам да направете една финансиска анализа на општината. Не велам нема да се исплаќаат надоместоците навреме, само велам не знам како ќе се одвива работата од причини што работиме со блокирана сметка. Немам против ие да донесете Одлука но не знам колку реално таа може да ја реализирам. Имаме долг од 600.000,00 евра. Тоа за оваа општина се многу пари. Не можам да ветам ништо. Да работиме заедно да дадеме свој придонес во изнаоѓање на средства за раздолжување на општината.

	Предлогот се стави на гласање.
	Со 11 гласа ЗА се донесе Одлука месечниот надоместок на членовите на Советот да се исплаќа до 15ти во месецот за претходниот месец.


	Со исцрпување на Дневниот ред заврши четвртата редовна седница на Советот на општина Чешиново-Облешево.
	Седницата заврши во 14.00 часот.

